  Наталья Тетерина Вуоно арнянуналэ, 18-тӥ южтолэзе, Россилэсь азьмуртсэ быръён улсын Эгра ёросын куара сётон понна 39 участокъёс усьтӥськозы. Тямысаз соос пӧлысь видеокамераос ужалозы, нош одӥгаз — металлодетектор. Со сярысь ивортодэтъя «Удмуртия» агентстволы ёросысь интывылъя быръён ӧрилэн кивалтӥсез Светлана Ушакова вераз. Озьы ик валэктӥз: камераос пуктэмын со участокъёсын, кытын бырйисьёс тужгес трос луо, нош металлодетектор  сылэ школаын, кытын огъя кун экзаменъёс ортчыло.  Ваньмыз милям 39 быръён участокъёс. Быръён эрикрадэз быдэстыны луонлыкез быръён ӧриослэн 400 пала ёзчиосыз радъялозы — со участокъёсъя но интывылъя быръён ӧриослэн ёзчиосыз Светлана Ушакова, Эгра ёросысь интывылъя быръён ӧрилэн кивалтӥсезСветлана Ушакова пусйиз, быръён участоке лыктыны быгатӥсьтэм ӧлексы муртъёс доразы куара сётозы. Со понна соос асьсэ участоксыя быръён ӧрие вазиськыны кулэ. «Соосын быръён ӧрилэн ёзчиосыз ужалозы. Сыӵе куриськонъёс участокъёсъя быръён ӧриосы вуо. Доразы куара сётыны мылкыд карисьёс сярысь обход лэсьтэм бере тодмо луиз. Сыӵе куриськонъёс 8-тӥ южтолэзьысен лыкто», — вераз Светлана Ушакова. Эгра ёросын ваньмыз 32 сюрс пала бырйисьёс. Кылем арын Удмуртилэсь тӧрозэ быръёнъёсы 41,07 процентэз куара сётонэ пыриськиз. Соку катрадлыкез тӥянъя нокыӵе ӝожтӥськонъёс ӧз вуэ, пусйиз Эгра ёросысь интывылъя быръён ӧрилэн кивалтӥсез. Ватсалом, 18-тӥ южтолэзе Эгра ёросын Россилэсь азьмуртсэ быръёнъёс гинэ ортчозы. Нош сӥзьыл куара сётонъя огъя нуналэ одӥгаз округын «Эгра ёрос» муниципал кылдытэтысь Депутатъёслэн кенешазы ватсаса быръёнъёс ортчозы. Пусъёмы, Удмуртиысь Быръёнъёсъя валтӥсь ӧри ивортӥз, элькун Россилы азьмуртэз быръёнъёслы дась.  Тегъёс: Политика Эгра быръёнъёс Удмуртия Россилэназьмуртэз  